ไทยแห่ขนเงินลงทุนนอก8เดือนแตะแสนล้าน
ธปท.เผย 8 เดือนแรกปีนี้เงินไหลออกสุทธิ&nbsp; 1.98 แสนล้าน เหตุนักลงทุนไทยนิยมไปลงทุนต่างประเทศ
3 ต.ค. 2559

ธปท.เผย 8 เดือนแรกปีนี้เงินไหลออกสุทธิ  1.98 แสนล้าน เหตุนักลงทุนไทยนิยมไปลงทุนต่างประเทศ
ธนาคารแห่งประเทศไทย (ธปท.) รายงานดุลบัญชีเงินทุนเคลื่อนย้าย 8 เดือนแรกของปีนี้ว่า ไหลออกสุทธิ 5,697 ล้านเหรียญสหรัฐ หรือประมาณ 1.98 แสนล้านบาท หากคิดอัตราแลกเปลี่ยนปิดตลาดวันที่ 30 ก.ย.ที่ผ่านมา ที่ 34.67 บาท/เหรียญสหรัฐ ซึ่งไหลออกต่อเนื่องจากปีที่แล้วที่ 1.71 หมื่นล้านเหรียญสหรัฐ หรือประมาณ 6 แสนล้านบาท
สำหรับเดือน ส.ค.มีเงินทุนไหลออกสุทธิ 900 ล้านเหรียญสหรัฐ จาก (1) ไทยไปลงทุนโดยตรงในต่างประเทศ (ทีดีไอ) อาทิ ธุรกิจการผลิตผลิตภัณฑ์จากแร่อโลหะ การขุดเจาะปิโตรเลียมดิบและก๊าซธรรมชาติ ขายส่งสินค้า (2) การออกไปลงทุนในหลักทรัพย์และฝากเงินต่างประเทศของกองทุนรวมที่ลงทุนในต่างประเทศ (เอฟไอเอฟ) ที่มักลงในตราสารหนี้ (บอนด์) ญี่ปุ่น และกาตาร์
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธปท. กล่าวว่า เงินไหลออกเดือน ส.ค. ส่วนใหญ่เกิดจากทีดีไอ เพราะคนไทยยังนิยมไปลงทุนในต่างประเทศอยู่ และผ่านเอฟไอเอฟ ส่วนเงินไหลออกแต่ค่าเงินบาทยังแข็งนั้น เพราะเดือนนี้เศรษฐกิจไทยมีปัจจัยพิเศษที่ตัวเลขเศรษฐกิจไตรมาส 2 ออกมาดีกว่าตลาดคาด และผ่านประชามติร่างรัฐธรรมนูญ แต่ยังมีเงินต่างชาติไหลเข้าบอนด์ หุ้น และลงทุนโดยตรงจากต่างประเทศ ในธุรกิจขายส่งสินค้า อสังหาฯ เคมีภัณฑ์